钦定古今图书集成/理学汇编/文学典/第076卷 > 唐伯虎
## 钦定古今图书集成/理学汇编/文学典/第076卷 > 唐伯虎

按《宋史唐庚传》：“庚长兄瞻，字望之，后名伯虎，字长儒，
治《易》《春秋》皆有家法。元祐三年，其父游泸南，伯虎兄
弟居母丧于丹山，伯虎夜半蹴庚曰：‘吾梦收父书，发
之，得‘亟来’二字，吾父得无他乎？吾心动矣。汝奉母奠，
朝夕吾趋泸南’。庚未及应，伯虎奋曰：‘吾决矣’。”起裹粮，
黎明走洪川，僦舟，遇江涨，声摇数十里，客舟皆舣岸
不敢动，伯虎彷徨堤上，有渔者持小艇系港中，啖以
厚利，不许。伯虎超入艇中，叱仆夫解维，渔者不得已
从之。二日半，至泸南，父果病甚，见伯虎大惊，问其故，
具告之。父叹曰：“天告汝也。”是日疾少间，伯虎具舟，侍
父以归，居数日，疾复作，遂卒。元符二年，庚以贡举事
系狱临邛，语连伯虎，临邛并械之。凡对吏逾年，掠治
无完肤，其词确然，一不及庚，以故狱久不具，卒会赦
除之。伯虎性真率，无威仪，人多易之，至是皆大服，以
为不可及。伯虎仕于四方，每数年一归，不过旬日复
去。后卒于家，有子二人。